**Kauno ledo rūmai – labiau prieinami čiuožėjams**

**„Girstučio“ prieigose pustrečių metų veikiantys dviejų aikščių Kauno ledo rūmai nuo šiol taps dar atviresni kiekvienam. Prie bendro stalo sėdę savivaldybės ir sporto mokyklos „Startas“ atstovai drauge su ledo sporto bendruomene pasidalijo patirtimis bei rado sprendimus, kad šiose erdvėse sklandžiai išsitektų visos veiklos. Nutarta koreguoti užimtumo tvarkaraštį, sutarta dėl ledo naudojimo principų, efektyvesnio aikščių paruošimo, kokybiškesnės komunikacijos ir kitų procesų.**

**Pagrindinė erdvė pačiūžoms**

Vietoje kadaise Kaune veikusio „Akropolio“ ledo ir senosios arenos Žaliakalnyje jau kuris laikas visas žiemos sportas sukoncentruotas vienoje erdvėje – dviejų aikščių Ledo rūmuose. Kovo 11-osios gatvėje naujai pastatyta arena nuo 2022-ųjų kovo pelnė išskirtinį populiarumą tarp čiuožimo virtuozų ir entuziastų.

Pastaruoju metu čia savo meistriškumą stovint ant pačiūžų ugdo šimtai lankytojų – nuo pradedančiųjų ir mėgėjų iki prisiekusių šių sporto šakų profesionalų. Objekto valdymą neseniai perėmė Kauno sporto mokykla „Startas“, kurioje ledo ritulį ir dailųjį čiuožimą lanko beveik trys šimtai auklėtinių. Greta jų sportuoja ir dar beveik dvi dešimtys klubų bei pavienių trenerių, ugdančių tiek vaikus, tiek ir suaugusiuosius.

Kauno miesto savivaldybės vadovai dar spalį pakvietė dailiojo čiuožimo, kerlingo, ledo ritulio trenerius ir klubų atstovus bendram darbiniam susitikimui drauge su sporto mokyklos „Startas“ administracija ir kitais žiemos sporto šakų entuziastais. Diskusijose sutarta, ką būtina padaryti, kad visi čia jaustųsi lygiavertiškai – turėtų patogias sąlygas tiek vaikų, tiek ir vyresniųjų bei pažengusių sportininkų ugdymui.

**Konstruktyvaus dialogo rezultatas**

„Matydami, kad kyla klausimų ir nesusikalbėjimų dėl žiemos sporto veiklų Kauno ledo rūmuose, inicijavome susitikimus su žiemos sporto šakų bendruomenėmis. Aptarėme principus, kaip produktyviau organizuoti veiklas ir paslaugas ant ledo. Išklausėme visų pusių lūkesčius, profesionalų pasiūlymus ir nedelsiant ėmėmės sprendimų.

Noriu padėkoti visiems už konstruktyvų ir rezultatyvų dialogą. Jis tik įrodo, jog dirbdami išvien galime pasiekti daugiau – kokybiškiau organizuoti veiklas, kolegiškai naudotis moderniausia žiemos sporto infrastruktūra ir drauge tobulėti“, – pasakojo Kauno vicemeras Mantas Jurgutis.

Pasak jo, jau pirmojo susitikimo metu išryškėjo tarpusavio dialogo trūkumas tarp naujojo ledo rūmų operatoriaus ir čia pamėgusių lankytis sportininkų. Kalbantis prieita bendro matymo ir sutarimų dėl konkrečių darbo principų. Pavyzdžiui, nesurinkus pilnos grupės žiemos sporto entuziastų, dalintis laisvu ledo plotu su kitais kolegomis.

Profesionalų pateikti pasiūlymai padėjo ir tobulinant ledo paruošimą –procesas sutrumpintas perpus – nuo pusvalandžio iki 15 minučių. „Sutaupytas“ laikas irgi paskirstytas sportinėms veikloms. Įvertinus realius poreikius ir „Starto“ mokyklos treniruočių srautus, perdėliotas ledo užimtumo tinklelis pagal užsiėmimų organizatoriams patogius laikus bei grafikus.

**Suplanuotas visas sezonas**

Pagal žiemos sporto šakų organizatorių prašymus, nuo lapkričio 4 dienos įsigaliojo naujas ledo užimtumo tvarkaraštis. Rytiniai laikai kasdien skiriami sportiniam ugdymui bei ledo aikščių nuomai, o popiet prioritetas teikiamas popamokiniams būreliams, klubų treniruotėms, varžyboms. Tiek ryte, tiek vakare intensyviau vyks ir masiniai čiuožimo seansai.

„Galiu kalbėti už save: dabar – gerai. Gavome norimus, adekvačius, nevėlyvus laikus vaikams treniruoti. Per piko valandas mums būdavo per anksti, 20 valandą – jau vaikai negali sportuoti. Dabar mėgėjai čiuožia iškart po vaikų, tai 21 valanda suaugusiems vyrams irgi turėtų būti geras laikas“, – apie pokyčius kalbėjo Kauno ledo ritulio mokyklos „Griunvaldas“ direktorius Linas Paražinskas.

Kiekviena įstaiga pasirašys nuomos sutartis visam ledo sezonui ir dirbs pagal stabilų grafiką iki kitų metų vasaros.

Artėjant nacionaliniams ar tarptautiniams žiemos sporto šakų čempionatams, varžyboms, dideliems kultūriniams ar komerciniams renginiams, ledas laikinai bus dedikuojamas jiems bei pasiruošimo darbams. Visos suinteresuotos pusės apie tai informuotos iš anksto.

Laisvus laikus ledo nuomai interesantai gali matyti internete: ***kursportuoti.kaunas.lt***, paieškoje pasirinkus Kauno sporto mokyklą „Startas“ ir norimą Kauno ledo rūmų aikštę. Neišnuomavus jų – ledas neliks tuščias – daugės masinių čiuožimo seansų kauniečiams.

*Ryšių su visuomene skyriaus informacija*